CELEX: 32019D1203
Language: da
Date: 2019-07-12 00:00:00
Title: Kommissionens gennemførelsesafgørelse (EU) 2019/1203 af 12. juli 2019 om fastsættelse af, at en midlertidig suspension af præferencetolden ikke er hensigtsmæssig for import af bananer med oprindelse i Guatemala

15.7.2019   
               
               
                  DA
               
               
                  Den Europæiske Unions Tidende
               
               
                  L 189/73
               
            
         KOMMISSIONENS GENNEMFØRELSESAFGØRELSE (EU) 2019/1203
         af 12. juli 2019
         om fastsættelse af, at en midlertidig suspension af præferencetolden ikke er hensigtsmæssig for import af bananer med oprindelse i Guatemala
         EUROPA-KOMMISSIONEN HAR —
         under henvisning til traktaten om Den Europæiske Union og traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 20/2013 af 15. januar 2013 om gennemførelse af den bilaterale beskyttelsesklausul og stabiliseringsmekanismen for bananer i aftalen om oprettelse af en associering mellem Den Europæiske Union og dens medlemsstater på den ene side og Mellemamerika på den anden side (1), særlig artikel 15, stk. 2, og
         ud fra følgende betragtninger:
         
                     (1)
                  
                  
                     Ved aftalen om oprettelse af en associering mellem Den Europæiske Union og dens medlemsstater på den ene side og Mellemamerika på den anden side (2) (»aftalen«) blev der indført en stabiliseringsmekanisme for bananer, som trådte midlertidigt i kraft i de mellemamerikanske lande i 2013 og specifikt i Guatemala den 1. august 2013.
                  
               
                     (2)
                  
                  
                     Stabiliseringsmekanismen for bananer, der gennemføres ved forordning (EU) nr. 20/2013, fastsætter, at når en defineret udløsende importmængde af friske bananer (pos. 0803 90 10 i Den Europæiske Unions kombinerede nomenklatur af 1. januar 2012) for et af de pågældende lande er nået, vedtager Kommissionen en gennemførelsesretsakt for enten midlertidigt at suspendere den præferencetold, der finder anvendelse på importen af friske bananer fra det pågældende land, eller fastsætte, at en sådan suspension ikke er hensigtsmæssig.
                  
               
                     (3)
                  
                  
                     Den 13. maj 2019 nåede importen til Unionen af friske bananer med oprindelse i Guatemala op på 78 133 ton og oversteg den definerede udløsende importmængde på 72 500 ton som fastsat i bilaget til forordning (EU) nr. 20/2013.
                  
               
                     (4)
                  
                  
                     I henhold til artikel 15, stk. 3, i forordning (EU) nr. 20/2013 har Kommissionen taget hensyn til den virkning, som den pågældende import har på situationen på EU-markedet for bananer, for at afgøre, om præferencetolden bør suspenderes. Kommissionen undersøgte den pågældende imports betydning for prisniveauet i Unionen, udviklingen i importen fra andre kilder samt den generelle stabilitet på EU-markedet for friske bananer.
                  
               
                     (5)
                  
                  
                     Importen af friske bananer fra Guatemala udgjorde 4,5 % af den samlede import til Unionen af friske bananer, som var omfattet af stabiliseringsmekanismen for bananer, da den definerede udløsende importmængde overskred tærsklen for 2019.
                  
               
                     (6)
                  
                  
                     Samtidig udgjorde importen fra store eksportlande, med hvem Unionen også har frihandelsaftaler, navnlig Colombia, Ecuador og Costa Rica, hhv. 26 %, 30 % og 27 % af deres definerede udløsende importmængder. Hidtil har navnlig importen fra Costa Rica været lavere end i de foregående år. De »uudnyttede« mængder under stabiliseringsmekanismen, som beløber sig til ca. 4,5 mio. ton, er væsentligt højere end den samlede import fra Guatemala, som beløber sig til 78 133 ton.
                  
               
                     (7)
                  
                  
                     Importprisen på friske bananer fra Guatemala var i gennemsnit på 630 EUR pr. ton i det første kvartal af 2019, hvilket er 3,4 % lavere end den gennemsnitlige pris på 652 EUR pr. ton for den øvrige import af friske bananer til Unionen i samme periode. I første kvartal af 2018 var den gennemsnitlige importpris på bananer fra Guatemala 21,7 % lavere end de øvrige priser.
                  
               
                     (8)
                  
                  
                     Selv hvis den gennemsnitlige engrospris på 970 EUR pr. ton for bananer af alle oprindelser i første kvartal af 2019 var 7,6 % lavere end den tilsvarende pris i første kvartal af 2018, dvs. 970 EUR pr. ton i første kvartal af 2019 sammenlignet med 1 050 EUR pr. ton i første kvartal af 2018, var den gennemsnitlige engrospris for EU-producerede bananer i første kvartal af 2019 9,4 % højere end i første kvartal af 2018, dvs. 1 111 EUR pr. ton i førstnævnte tilfælde sammenlignet med 1 007 EUR pr. ton i sidstnævnte tilfælde.
                  
               
                     (9)
                  
                  
                     Eftersom importen af bananer fra Guatemala er lille, har den ikke haft nogen indvirkning på prisen for bananer på EU-markedet. Der er således hverken tegn på, at EU-markedets stabilitet er blevet forstyrret af importen af friske bananer fra Guatemala i mængder, der ligger ud over den definerede årlige udløsende importmængde, eller at dette har haft nogen betydelig indvirkning på EU-producenternes situation.
                  
               
                     (10)
                  
                  
                     Der er endvidere hverken tegn på fare for alvorlig forværring på EU-markedet eller på alvorlig forværring af den økonomiske situation i regionerne i EU's yderste periferi i april 2019.
                  
               
                     (11)
                  
                  
                     Suspensionen af præferencetolden på importen af bananer med oprindelse i Guatemala synes derfor ikke at være hensigtsmæssig på nuværende tidspunkt.
                  
               
                     (12)
                  
                  
                     Det bør bemærkes, at i 2018 overskred importmængden fra Guatemala den definerede årlige udløsende importmængde den 10. september, og at importmængden ved udgangen af det pågældende år nåede op på 150 000 ton. Kommissionen konkluderede dog i sin efterfølgende analyse, at hverken denne importmængde eller andre importmængder fra lande, der er omfattet af stabiliseringsmekanismen, har forårsaget forstyrrelser på EU-markedet.
                  
               
                     (13)
                  
                  
                     I betragtning af at den årlige udløsende mængde blev overskredet allerede i maj 2019, og selv om den samlede import fra Guatemala til EU-markedet er lav, vil Kommissionen fortsætte sin overvågning i denne henseende og kan i givet fald træffe foranstaltninger på et senere tidspunkt.
                  
               
                     (14)
                  
                  
                     I henhold til artikel 14, stk. 4, i forordning (EU) nr. 20/2013 bør denne afgørelse træde i kraft så hurtigt som muligt —
                  
               VEDTAGET DENNE AFGØRELSE:
         
            Artikel 1
            Den midlertidige suspension af præferencetold på importen af friske bananer henhørende under position 0803 90 10 i Den Europæiske Unions kombinerede nomenklatur og med oprindelse i Guatemala er ikke hensigtsmæssig.
         
         
            Artikel 2
            Denne afgørelse træder i kraft på dagen for offentliggørelsen i Den Europæiske Unions Tidende.
         
         
            Udfærdiget i Bruxelles, den 12. juli 2019.
            
               
                  På Kommissionens vegne
               
               Jean-Claude JUNCKER
               
                  Formand
               
            
         
         
            (1)  EUT L 17 af 19.1.2013, s. 13.
         
            (2)  Aftale om oprettelse af en associering mellem Den Europæiske Union og dens medlemsstater på den ene side og Mellemamerika på den anden side (EUT L 346 af 15.12.2012, s. 3).